En receptionist. En industritekniker. En skiltetekniker. Det er bare nogle af de erhverv, hvor Danmarks bedste i de faggrupper befinder sig i Nordjylland. For finalen i DM i Skills fandt sted lørdag, hvor hele seks vindere kommer fra Nordjylland. Og den receptionist, som kan bryste sig af titlen som Danmarksmester, hedder Helene Nolsøe, er 20 år gammel og kommer fra Aalborg. - Det er mega fedt. Det var tæt løb, for vi havde alle forskellige kvaliteter, men jeg er enormt glad for at have vundet, siger hun. Til dagligt arbejder Helene Nolsøe som receptionist hos HimmerLand Farsø, når ikke hun går i skole på Techcollege i Aalborg. - Det var svært at vise på tre dage, hvordan man er i dagligdagen, men jeg tror, jeg vandt, fordi jeg var mig selv, siger Helene Nolsøe. Kom med i sidste øjeblik Helene Nolsøe blev deltager i DM i Skills 14 dage før konkurrencen gik i gang. Hun har derfor brugt de seneste 14 dage på at terpe efter alle kunstens regler. Hun var nemlig blevet opfordret til at deltage i DM i skills af tre dommere fra konkurrencen Worldskills, hvor hun var til udtagelse og blev nummer to. - Jeg tog de mange fine ord til mig og spurgte derefter min faglære, om der ikke kunne findes en plads til mig til DM i Skills, selvom der kun var 14 dage til at terpe, siger Helene Nolsøe, som blev hjulpet godt på vej af kollegaer, kæresten og familien. Da det kom til konkurrencen, var der en ting, der ifølge Helene Nolsøe gjorde udfaldet. Hun var sig selv hele vejen igennem. -  Jeg prøvede bare at gøre det, jeg gør i hverdagen. Fordelen var klart, at vi på HimmerLand har mange forskellige gæster igennem, og jeg kom i konkurrencen ikke ud for noget, jeg ikke havde prøvet i forvejen, siger Helene Nolsøe og fortæller, at hun dog trods alt var nervøs. Blandt andet skulle en række skuespillere spille gæster, som Helene Nolsøe skulle betjene. - Jeg tog en dyb indånding og så forestillede jeg mig bare, at jeg stod i HimmerLand i de trygge rammer på en helt normal dag, siger hun. Alle tre finalister var fra Aalborg Selvom det var Helene Nolsøe, der løb med titlen, så var det faktisk kun nordjyske receptionister, der var med i finalen. Alle tre finalister var nemlig fra Techcollege i Aalborg. - Vi har et godt fællesskab, og jeg ved, hvor gode de er, så da jeg kom i finalen, måtte jeg lige oppe mig lidt mere, siger Helene Nolsøe, der nu kan se frem til en lang sommer på HimmerLand. Derudover skal hun til sin endelige svendeprøve til december. - Det tager jeg i stiv arm, for nu har jeg prøvet at stå på en scene, og jeg har terpet alt det jeg nærmest kan, så eksamen bliver nok knap så nervepirrende nu, siger hun. Høje ambitioner for fremtiden Det er ikke kun titlen, hun tager med sig fra DM i Skills. Helene Nolsøe håber også, at den nye titel åbner nye døre. Faktisk er det at være receptionist kun første skridt på vejen. For den 20-årige kvinde har høje ambitioner. - Jeg vil gerne have en form for lederstilling, hvor jeg måske også får ansvaret for elever som mig selv. Derudover vil jeg gerne arbejde i udlandet på et tidspunkt, det er hvert fald målet for mig - og så er jeg slet ikke færdig med at uddanne mig, siger hun og fortæller, at første skridt på vejen er et flytte til København til februar. - At vinde har givet mig en kæmpe platform for fremtiden, så jeg er enormt glad for at have vundet.

Referat:
Lørdag var der finale i DM i Skills, hvor hele seks nordjydere tog guldet med hjem. En af dem er 20-årige Helene Nolsøe fra Aalborg, som nu kan skrive Danmarksmester i at være receptionist på CV'et.